Pinnur. Idur skont fejn ikun qed jonfoħ ir-riħ dak il-ħin. Jekk ikollna nagħmlu tixbiha metaforika, bħalissa hawn wieħed li qed jispikka b'mod evidenti, jismu Simon Busuttil. Normalment meta persuna ssejjaħlu b'dak il-mod tgħidlu hekk għax filli siequ 'l hawn u filli siequ n-naħa l-oħra. Inkonsistenti. U jekk hemm tliet kelmiet li jiddeskrivu l-modus operandi tal-Kap tal-Oppożizzjoni bl-aħjar mod, apparti negattiv u bitter, l-oħra hija mingħajr dubju; inkonsistenti. Għax ta' bniedem li jrid jirbaħ il-poter kemm jista' jkun malajr idur ma' kull opportunità li forsi tista' tidher li tfisser vot. Anke jekk jgħaddi ftit żmien u kulħadd jintebaħ x'hemm wara l-maskra jew il-poza tal-okkażjoni. Il-paga minima eżempju ieħor L-aħħar inkonsistenza grassa tal-Kap tal-Oppożizzjoni kienet dwar il-paga minima. Fi spażju ta' ġimgħa u nofs, ġimagħtejn, Busuttil biddel il-verżjoni tiegħu ta' taħt fuq. Eżatt wara r-risposta tiegħu fil-Parlament dwar il-baġit, il-Kap Nazzjonalista sejjaħ għall-membri tal-istampa u għamel konferenza tal-aħbarijiet. Waħda mill-mistoqsijiet li sarulu kienet proprju dwar jekk jaqbilx li togħla l-paga minima. Għal din id-domanda Busuttil qal li huwa ma jaqbilx li l-paga minima togħla, anzi tenna li għalih il-paga minima għandha togħla billi n-nies jimxu minn impjieg li jħallas bl-inqas rata għal wieħed li jagħti paga aħjar, bħal dak li qalu mhux kulħadd ikun irid jagħmel hekk. Iżda interessanti, dak li ġara wara, fejn fi spażju ta' ġimgħa u nofs biss, waqt li kien qed jieħu sehem fil-programm Dissett, il-Kap tal-Oppożizzjoni wieġeb li "jaqbel," għall-mistoqsija jekk jaqbilx ma' dak li qed tipproponi l-Alleanza tas-Soċjetà Ċivili li l-paga minima tiżdied bi 3.5% għal tliet snin wara xulxin. Mingħajr l-iċken dubju din id-dikjarazzjoni mhux biss tikxef dejjem aktar il-maskra tal-inkonsistenzi tiegħu stess, iżda turi kemm Simon Busuttil m'għandux il-konvinzjoni li proprju l-paga minima tiżdied. Huwa tkellem biss f'paniku għax il-Prim Ministru ħabbar li huwa jaqbel li togħla l-paga minima wara li jsiru d-diskussjonijiet u għalhekk ried jagħmilha tal-bravu, u mhux biss kiser il-kelma tiegħu stess, li llum nafu li ma tiswa assolutament xejn, iżda biex jipprova jidher gustuż, ħareġ jgħid li jaqbel mingħajr ma jiddiskuti l-materja mal-istakeholders kollha. Ara kif xi ħadd jista' jieħdu naqra bis-serjetà? X'differenza Min bħal Joseph Muscat għandu l-konvinzjoni li din il-paga tiżdied, mhux biss joħroġ jgħid li jaqbel, iżda jaġixxi bħal m'għamel fl-aħħar baġit dan il-Gvern, li ta bejn €4 u €15 fil-ġimgħa lil min qiegħed fuq il-paga minima, piż li qed jerfa' l-Gvern. Min jaqbel ma' żieda fil-paga minima ma jista' jaqbel qatt li jintaxxa lil min qiegħed bl-inqas paga permessibbli bil-liġi, bħal m'għamel Gvern Nazzjonalista li kien jagħmel parti minnu Busuttil, li daħħal taxxa fuq ħaddiema bil-paga minima, liema taxxa eradika dan il-Gvern. Dik hi l-konvinzjoni. Dik hi l-konsistenza. Simon Busuttil mhux biss inkonsistenti fuq il-paga minima, imma prattikament fuq kull suġġett immaġinabbli barra fuq wieħed partikolari. Baqa' konsistenti biss li jiddefendi n-nies ta' madwaru, nies bħal Tonio Fenech li huwa Direttur f'kumpanija li qed tiġi investigata mill-Aġenzija tal-Pensjonijiet Żvediża u mill-Pulizija fuq każ ta' abbuż mill-pensjonijiet ta' għadd ta' anzjani. Nies bħal Beppe Fenech Adami li huwa Direttur ta' kumpanija li allegament hija involuta f'ċirku ta' ħasil ta' flus u drogi. Nies bħal Toni Bezzina li bagħat ħaddiema tal-Gvern jagħmlu xogħol fuq il-każin Nazzjonalista taż-Żurrieq u agħar minn hekk ġiegħel l-istess ħaddiema jieħdu ġurament falz biex jipprova jgħatti xturu, u l-lista tibqa' sejra. Hemmhekk Busuttil dejjem jibqa' jżomm il-konsistenza. Jiddefendi lil dawk ta' madwaru akkost ta' kollox iżda min-naħa l-oħra l-esponenti tal-Gvern u tal-Partit Laburista jaqtgħalhom il-kundanna mill-ewwel. Dan jitkellem ħafna fuq politika onesta jekk ma tridx!